次韻彦達對雪有感
作者：張綱
朝代：宋

paragraphs: 朔風卷地寒雲繁，忽驚空花墮簷間。
遠山歷亂眼中失，飛鳥滅没天際還。
緬想端門萬官賀，雲陛儼列鳴珮環。
豐年獻瑞天一笑，聲動四海具歡顔。
李侯人物妙天下，何獨臥窮看屋山。
胸次冰壺自深瑩，管中霧豹難窺斑。
異時富貴恐不免，詎忍空歌梁甫艱。
君看鴻鵠有髙志，一舉九萬誰能攀。